Hlauparinn Elísabet Margeirsdóttir er að nálgast markið í Ultra Gobi-hlaupinu en um 400 kílómetra hlaup í Gobi-eyðimörkinni er að ræða þar sem þátttakendur hafa 150 klukkustundur til að ljúka við vegalengdina . Elísabet á 20 kílómetra eftir . „ Hún er á svakalegri siglingu . Hún er í eyðimerkurlandslagi , sandur og rok . Það bítur ekkert á hana . Hún er þó komin með blöðru sem er að valda sársauka . En hún lætur það ekki á sig fá . Er ótrúlega einbeitt og er komin á tímastöð CP29 / 369km . Það styttist í markið en það getur margt gerst á næstu 30km . Hún þarf á öllum góðum straumum að halda og allar kveðjur hjálpa henni með hvert skref í átt að markinu . Klukkan í Gobi er 18:00 og það fer að koma myrkur . Hún var spurð hvaða lag ætti að spila í markinu . Einhverjar tillögur ? “ segir í stöðuuppfærslu sem birtist á Facebook-síðu hennar . Elísabet komst í símasamband fyrr í dag og birti nokkrar myndir á Facebook . Þar kom fram að henni líður vel og náði að hvílast vel fyrir lokasprettinn .